संभवतः इसी सियासी नब्ज को टटोलते हुए ही अन्ना हजारेजी ने केंद्र सरकार को आगाह किया है कि यदि संसद के शीतकालीन सत्र में प्रभावी जन लोकपाल विधेयक पारित नहीं हुआ, तो वह उत्तर प्रदेश में कांग्रेस के खिलाफ चुनाव प्रचार करेंगे। उनकी इस चेतावनी के बाद कांग्रेस में खलबली मच गई है, क्योंकि सूबे में वह अपनी खोई हुई जमीन हासिल करना चाहती है। जाहिर है, यदि अन्ना हजारेजी लखनऊ में सचमुच भूख हड़ताल पर बैठ जाते हैं, तब तो सबसे ज्यादा मुश्किल कांग्रेस को ही होगी। शायद इसीलिए पार्टी अब कांग्रेस महासचिव राहुल गांधीजी को आगे कर रही है, जिन्होंने अन्ना जी को राजनीतिक और लोकतांत्रिक तरीके से लड़ने की चुनौती दी है।